கேள்வி: இளையபெருமாள் - காங்கிரஸ் கட்சிப் பணி குறித்து விரிவாக சொல்லுங்கள்.
பதில்: இளையபெருமாள் சிதம்பரம் மக்களவைத் தொகுதி உறுப்பினராக 1952 முதல் 1967 வரை தொடர்ந்து 3 முறை பதவி வகித்தார். இவர் 1962 முதல் 1967 வரை அப்போது பிரதமராக இருந்த நேருவின் அரசில் அகில இந்தியத் தீண்டாமை ஒழிப்புக் கமிட்டியை உருவாக்கி அதன் முதல் தலைவராகப் பணியாற்றினார். தேசிய அளவில் காங்கிரஸ் கட்சியில் பிளவு ஏற்பட்ட போது, இந்திராகாந்தி தலைமையிலான காங்கிரஸ் ( இந்திரா காங்கிரஸ் ) பிரிவின் தமிழகத் தலைவராக 1979-இல் பதவியேற்றுப் பணியாற்றினார். 1980-ஆம் ஆண்டு நடைபெற்ற பொதுத்தேர்தலில் இந்திராகாந்தி திமுகவுடன் கூட்டணி அமைத்தார். முன்னதாக 1979-ஆம் ஆண்டு செப்டம்பர் மாதம் 30 தேதி சென்னையில் நடைபெற்ற பொதுக்கூட்டத்தில் திமுக தலைவர் கருணாநிதியும், இந்திராகாந்தியும் ஒரே மேடையில் பேசினார். இந்திரா காங்கிரஸ் மாநிலத் தலைவர் இளையபெருமாளும் உடன் இருந்தார். கருப்பையா மூப்பனார், நடிகர் சிவாஜி கணேசன் உள்ளிட்டோரும் அந்த மேடையில் இருந்தனர். அந்த மேடையில் தான் நேருவின் மகளே வருக, நிலையான ஆட்சி தருக என்று கருணாநிதி பேசினார். 1980-இல் சென்னை எழும்பூர் சட்டமன்றத் தொகுதி உறுப்பினராகப் பணியாற்றினார். 1980-ஆம் ஆண்டு ஜனவரி 3 மற்றும் 6-ஆம் தேதிகளில் இரண்டு கட்டங்களாக நடத்தப்பட்ட தேர்தலில் தமிழகம் மற்றும் புதுச்சேரியில் இந்திரா காங்கிரஸ் போட்டியிட்ட 24 நாடாளுமன்றத் தொகுதிகளில் 21-ஐ கைப்பற்றியது. வெற்றிபெற்றவர்களில் விழுப்புரம் ராமசாமி படையாச்சி, ஆர். வெங்கட்ராமன், ஆர். வி. சுவாமிநாதன் ஆகியோர் குறிப்பிடத்தக்கவர்கள். இந்திரா காங்கிரஸ் - திமுக கூட்டணி பெருவாரியான தொகுதிகளில் வெற்றிபெற்றதால், எம்.ஜி.ஆர் தலைமையிலான அதிமுக அமைச்சரவை உடனடியாக ராஜினாமா செய்ய வேண்டும் என்று இளையபெருமாள் வலியுறுத்தினார். கருத்து வேறுபாடு காரணமாக காங்கிரசில் இருந்து பிரிந்த இளையபெருமாள் 1989இல் இந்திய மனித உரிமை கட்சியைத் தொடங்கி நடத்தி வந்தார். 2003-இல் காங்கிரஸ் கட்சியில் சோனியாகாந்தி முன்னிலையில் மீண்டும் இணைந்தார்.